একাদশ জাতীয় সংসদ নির্বাচনকে সামনে রেখে বরগুনা জেলার রাজনীতি এখন অনেকটাই চাঙ্গা। জেলার দুটি আসনে আওয়ামী লীগের বর্তমান সংসদ সদস্য ছাড়াও দলের সম্ভাব্য মনোনয়নপ্রত্যাশীরা এরই মধ্যে গণসংযোগ শুরু করেছেন। দুটি আসনেই আওয়ামী লীগের ভেতরে রয়েছে এমপিবিরোধী শক্ত জোট। সম্প্রতি আয়োজিত এক সংবাদ সম্মেলনে বরগুনা-১ আসনের সংসদ সদস্য ধীরেন্দ্র দেবনাথ শম্ভুকে অবাঞ্ছিত ঘোষণা করে বরগুনা জেলা আওয়ামী লীগের সাধারণ সম্পাদকসহ দলের একটি বড় অংশ। এর সঙ্গে একাত্মতা ঘোষণা করেন জেলা যুবলীগ, ছাত্রলীগসহ সব সহযোগী ও ভ্রাতৃপ্রতিম সংগঠনের নেতারা। এই পরিস্থিতিতে আওয়ামী লীগের সভাপতি ও প্রধানমন্ত্রী শেখ হাসিনা নিজে এ আসন থেকে নির্বাচন করতে পারেন—এমন ধারণার কথা জানিয়েছেন দলের স্থানীয় জ্যেষ্ঠ নেতাকর্মীদের কেউ কেউ।